חיים גמליאל (חוקר במדעי הרפואה)

חיים גמליאל (נולד ב-1948, תימן) הוא חוקר במדעי הרפואה. ראש מכוני רות"ם למחקר ומרצה בדרגת פרופסור ביחידה לפיתוח מקצועי, בית הספר לחינוך, אוניברסיטת בר-אילן. חוקר בכיר וראש הקתדרה לרפואת הרמב"ם במכון מש"ה לחקר משנת הרמב"ם, קריית אונו. קודם לכן היה פרופסור באוניברסיטת שיקגו ומחקריו התמקדו במחלת הסרטן ובעיקר בסרטן הדם לוקמיה. זכה לפרסים בינלאומיים על מחקריו ועל הישגיו במיקרוסקופיה אלקטרונית סורקת של וירוסים כגורמי סרטן, חקר סרטן הדם, ריפוי לוקמיית התא השעיר, תזונה אונקולוגית ועוד. מחבר הספר האנציקלופדי "רפואת הרמב"ם במבחן המדע בן זמננו".

==ביוגרפיה==
חיים גמליאל נולד בשנת 1948 בתימן, לרבקה ולמשה. בשנת 1949 עלה לישראל במסגרת "מרבד הקסמים", והתגורר עם משפחתו תחילה במחנה עולים בראש העין ולאחר מכן עבר לשכונת רמת עמידר, רמת גן, בה התגורר למעלה מ-20 שנה. שנה לאחר עלייתו ארצה, בשנת 1950, בהיותו בן שנתיים, חלה בשיתוק ילדים (Polio) ונותר משותק בפלג גופו התחתון ונזקק לקביים להליכה. עבר עשרות ניתוחים אורתופדיים אשר לא שיפרו את מצבו. הוריו סירבו בתוקף להכניס אותו למוסד לילדים נכים וכך עשה את כל לימודיו במסגרות הוראה וחינוך רגילות. למד רק 3 מתוך 8 שנות הלימוד בבית הספר היסודי "תלמוד תורה" וסיים את לימודיו בהצטיינות יתרה. בשנים 1964 עד 1969 עשה את לימודי התיכון במסגרת פנימייתית בישיבת "הדרום", רחובות וגם שם סיים את לימודיו בהצטיינות יתרה. משנת 1970 ואילך למד מדעי הרפואה בבית הספר לרפואה של האוניברסיטה העברית בירושלים והדסה, סיים לימודי מאסטר ב-1979 ודוקטורט ב-1983 בהצטיינות.

בין השנים 1976–1984 שימש כמנהל היחידה למיקרוסקופיה אלקטרונית סורקת (מא"ס), במכון שרת לאונקולוגיה, המרכז הרפואי הדסה, ירושלים. המציא ושכלל שיטות ייחודיות לאבחון מוקדם ביותר ונקודתי של תאים ממאירים ומחלות סרטן באמצעות המא"ס.

בשנים 1984–1985 השלים את לימודי הפוסט-דוקטורט במחלקה להמטולוגיה / אונקולוגיה, בבית הספר לרפואה של אוניברסיטת שיקגו שבאילינוי, ארצות הברית. בשנים 92–1988 שימש פרופסור חבר ומנהל המרכז לאימונולוגיה של תאים סרטניים, בבית הספר לרפואה של אוניברסיטת שיקגו. בשנים אלו רכש ניסיון רב בתזונה קלינית ואונקולוגית.

בשנת 1988, בהיותו בן 40 שנה, חלה בתסמונת "פוסט פוליו", שבעקבותיה נפגעו גם שרירים בריאים בגפיו והוא נאלץ להתנייד בכיסא גלגלים חשמלי המשמש אותו עד היום. 

בשנים 1992–1996 שימש פרופסור מן המניין ומנהל המרכז למחקר ומחשוב בביו-רפואה, באוניברסיטת שיקגו. במסגרת זו קיים גם את מחקריו העצמאיים על 'תזונה אונקולוגית אינטגרטיבית' ועל 'רפואת הרמב"ם'.

מאז חזרתו לישראל, הוא משמש מרצה בדרגת פרופסור ביחידה לפיתוח מקצועי, בית הספר לחינוך, אוניברסיטת בר-אילן, ובמכללות ובארגונים שוניםופועל להנחלת שיטת הרמ"ת (רפואה מונעת תכליתית) שפיתח, זאת מתוך שאיפה להנחיל את הידע הזה לציבור כולו. ייסד את 'רות"ם - מכוני מחקר' לקידום שיטת הרמ"ת בישראל ועומד בראשם.

פרסם למעלה מ-100 מאמרים בספרות המדעית העולמית ושימש כמבקר מדעי של עיתונים מדעיים שונים. הוציא לאור את ספרו המקיף על 'רפואת הרמב"ם במבחן המדע בן זמננו'. פרסם אלפי מאמרים ותגובות מדעיות באתר רות"ם ובפורומים שונים.

==קישורים חיצוניים==

* [http://rotem.org.il/?p=84/ פרופ' חיים גמליאל], באתר רות"ם מכוני מחקר בראשותו.
* [http://rotem.org.il/wp-content/uploads/2017/04/Sefer_Harambam-Sneak_Preview.pdf "רפואת הרמב"ם במבחן המדע בן זמננו" - הצצה לתוך הספר] 
* [http://rotem.org.il/wp-content/uploads/2015/03/150318My-New-Hebrew-Pyramid.pdf פירמידת המזונות של הרמ"ת]
* [http://rotem.org.il/wp-content/uploads/2013/11/101010BarOz_HayaPreventing_Chemo_Side_Effects.pdf חוברת "מניעת תופעות הלוואי של הכימותרפיה"]
* [http://rotem.org.il/wp-content/uploads/2013/12/Vits_Mins_Book.pdf חוברת "ויטמינים ומינרלים לרפואה"]
* 
* [https://www.youtube.com/watch?v=knlm_ATizwk/ הרצאה: "רפואת צמחי המרפא של הרמב"ם"]
* [https://www.youtube.com/watch?v=FkVgMbYxBVQ/ הרצאה: "רפואת הרמב"ם ותזונה נכונה: א. פחמימות - אכילה גסה כסם המוות"]

==הערות שוליים==

קטגוריה:חוקרי סרטן ישראלים
קטגוריה:אימונולוגים ישראלים
קטגוריה:בעלי תואר דוקטור מהאוניברסיטה העברית בירושלים
קטגוריה:ישראלים שנולדו ב-1948